《贺新郎·同东亭、何阜诸子饮缪豹文宅》
清代·陆震

才别扬州市。又匆匆、一肩行李，饥驱于此。累夕追欢殊不厌，大有忘年诸子。

喜别久、情深犹是。一笑吾生惟剧饮，使他乡、日日能供醉。

谁更起，还家思。

海天渐动初冬意。最凄清、窗棱风冷，檐牙雨细。夜黑堂空灯火暗，而我偏工说鬼。

惹四座、魂惊欲死。百怪千奇姑妄说，笑群公、此物何须畏。

可畏是，人间世。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。